Vermiste kleuter: Pa dalk sielkundig evalueer | Maroela Media
Die driejarige Liam.
Die Vrystaatse man wat na bewering betrokke was by die verdwyning van sy driejarige seuntjiemaar steeds weier om te sê waar die kind is, sal moontlik vir psigiatriese waarneming gestuur word.
Nantes Nortjé (47) het vandeesweek weer in die Harrismith-landdroshof verskyn waar hy op 'n aanklag van ontvoering tereg staan.
Sers. Mmako Mophiring, woordvoerder van die polisie, het gesê Nortjé se regsverteenwoordiger het die hof versoek om sy kliënt by 'n psigiatriese instelling vir sielkundige waarneming te laat opneem.
"Daar moet nou eers gekyk word waar vir hom 'n bed in 'n psigiatriese hospitaal beskikbaar is. Hy sal op 19 Oktober weer in die hof verskyn waar die regspanne terugvoer hieroor sal gee en dan sal die hof beslis of en waarheen hy gestuur sal word," het Mophiring gesê.
Hy sê daar is in dié stadium geen sprake daarvan dat Nortjé op borgtog vrygelaat kan word nie aangesien hy steeds weier om te sê wat van Liam geword het. "Dit is baie moeilik, want hy wil niks sê nie. Niemand weet waar die kind is nie."
Maroela Media het vroeër berig Liam het in November saam met Nortjé verdwyn en word sedertdien vermis. Nortjé is in Julie in Ladysmith in KwaZulu-Natal in hegtenis geneem, maar daar was geen teken van Liam nie.
Hy het destyds gesê hy het die kind vir mense gegee wat nie kinders kan kry nie, maar weier om enigsins meer inligting bekend te maak. Volgens Mophiring is daar tans geen nuwe inligting in die soektog na Liam nie.
Cheinelle Brooks, Liam se ma, het vroeër aan Maroela Media gesê Nortjé het aan haar gesê sy het "die situasie oor haarself gebring" omdat sy hom van sy kinders vervreem en hom weggestoot het. Cheinelle kon nie Donderdagoggend onmiddellik vir kommentaar bereik word nie.
Ek glo wat hy gedoen het nie reg is nie
Maar hoekom vrouens altyd kinders gebruik om mans terug te kry verstaan ek nie
ek twyfel of die kindjie nog lewe. So jammer vir sy ma. moeders gebruik gewoonlik die kinders om die mans te straf of om meer onderhoud te eis. Dis vir my so mooi as ouers ordentlik uit mekaar gaan en nog saam besluite oor kinders kan neem. Ek glo dan sal baie minder hartseer ervaar word.
Kla hom aan vir ontvoering, watter REG het hy om die 'shots te call' Maak net asb 'n saak ! Hy sal dan gou-gou praat !
Ek is verstom dat hy nou meer aandag en hulp en beskerming kry as sy klein seuntjie. Verder maak dit my heel stom as mense opkom vir so persoon, ek stem saam daar is verdomde Ma's wat vermaak, soms wens ek ook om sin in hul te skud – die vermaak van 2 volwassenes raak hul nie eens so erg, die kind ly heeltemal daaronder en dit maak my woedend. Indien iemand hierdie seuntjie in hul besit het, ons gaan nie ophou versprei nie, gee liewer die kindjie vir sy Ma terug, dit is die regte ding om te doen.… Lees meer »
Ek het ondervinding van ma's wat die kinders van hulle pa vervreem. Ek weet waardeur sulke pa's gaan. Hulle kry GEEN ondersteuning van ons welsyn- en regstel nie. Al wat hulle wil he is om ook n pa vir hul kinders te wees. ELKE ouer se reg. Die ma stel net in die onderhoudsgeld belang, en sny vir pa totaal uit die kinders se lewe. Die skuld le by ons sogenaamde stelsels. Hierdie ma maai wat sy gesaai het. Eeu oue beginsel.